Trokdrywer agter tralies ná Mariannhill-botsingDie ongelukstoneel naby die Marianhill Plaza. (Foto: Verskaf) Die bestuurder van die wegholvragmotor betrokke by vandeesweek se gru-ongeluk op die N3 by Durban, is in hegtenis geneem. ŉ Beroep word opnuut op die betrokke owerhede gedoen om te verseker dat vragmotors padwaardig is en die padreëls gehoorsaam. Die betrokke vragmotorbestuurder het Woensdag in die Pinetown-landdroshof verskyn op twee aanklagte van strafbare manslag of, as alternatief, roekelose en nalatige bestuur. Zinhle Mngomezulu, woordvoerder van die KwaZulu-Natalse padverkeersinspektoraat, sê daar word beweer dat die betrokke vragmotor se remme Dinsdag net voor die Mariannhill Plaza ingegee het. ’n Kettingbotsing van 15 voertuie, waaronder ander vragmotors, het daarna op die N3 gevolg. Volgens Mngomezulu het die botsing die lewens van twee vroue en ’n man geëis. Die seun en skoondogter van ’n lid van die KwaZulu-Natalse wetgewer, Thakur Rajbansi, is onder die oorledenes. Vyf ander is tydens die botsing ernstig beseer. Die ongeluk volg etlike maande nadat ’n gru-ongeluk op die N2 naby Pongola die lewens van 20 mense, van wie 18 leerders, geëis het. Die bestuurder van dié vragmotor word ook strafregtelik vervolg nadat hy vir ongeveer 1,2 km teen aankomende verkeer gery het voordat die vragmotor ’n bakkie reg van voor getref het. Daar heers opnuut kommer oor die groot aantal vragmotors op die N3-hoofroete. Alan Beesley, ActionSA se koukuslid in die eThekwini-munisipaliteit, sê noodlottige ongelukke op die N3 tussen Durban en Howick neem toe en hoewel padwerke ’n bydraende faktor is, is die ongelooflik hoë aantal vragmotors op die N3 eintlik te blameer. Die N3 is een van Suid-Afrika se belangrikste roetes vir die vervoer van goedere tussen die KwaZulu-Natalse kus en die res van die binneland, asook na talle van Suid-Afrika se buurlande. Sipho Hlomuka, LUR vir vervoer, gemeenskapsveiligheid en skakeling in KwaZulu-Natal, meen die maatskappy aan wie die wegholvragmotor behoort wat die ongeluk veroorsaak het, moet verantwoordelik gehou te word. “Dit moet ’n duidelike boodskap aan alle vragmotorbestuurders en alle padgebruikers stuur dat diegene wat mense op die paaie doodmaak, nie plek in ons provinsie het nie.” ActionSA doen intussen ’n beroep op die regering en spooragentskappe om die land se spoorstelsel dringend te herstel. Die party dring ook aan op verhoogde sigbare polisiëring op die N3 tussen Durban en Howick sodat verseker kan word dat vragmotors wel padwaardig is en die padreëls nakom.